b'\n_START_ARTICLE_\nTaurusis a\xc5\xa1tuonialypis kelias\n_START_SECTION_\nI\xc5\xa1mintis, prad\xc5\xbenia\n_START_PARAGRAPH_\nPirmos dvi Tauriojo a\xc5\xa1tuonialypio kelio gijos yra susijusius su budizmo praktiko pa\xc5\xbeinimo aspektais.\n_START_SECTION_\nTeisingas po\xc5\xbei\xc5\xabris\n_START_PARAGRAPH_\nTeisingas po\xc5\xbei\xc5\xabris (skr. samyag-d\xe1\xb9\x9b\xe1\xb9\xa3\xe1\xb9\xadi, pali samm\xc4\x81-di\xe1\xb9\xad\xe1\xb9\xadhi) dar gali b\xc5\xabti ver\xc4\x8diamas \xe2\x80\x9eteisinga perspektyva\xe2\x80\x9c, \xe2\x80\x9eteisingas supratimas\xe2\x80\x9c. \xc5\xa0i Kelio gija atvirai pabr\xc4\x97\xc5\xbeia, kad norint eiti atbudimo keliu, pirmiausia reikia suprasti Keturias tauri\xc4\x85sias tiesas._NEWLINE_Auk\xc5\xa1tesnis \xc5\xa1ios gijos \xc4\xafsisavinimas reikalauja gilaus Keturi\xc5\xb3 tauri\xc5\xb3j\xc5\xb3 ties\xc5\xb3 \xc4\xafsis\xc4\x85moninimo: i\xc5\xa1samaus nesavastingumo, laikinumo, s\xc4\x85lygotosios kilm\xc4\x97s, penki\xc5\xb3 skandh\xc5\xb3, karmos, atgimimo doktrinos ir kit\xc5\xb3 dalyk\xc5\xb3 pa\xc5\xbeinimo ir vadovavimosi \xc5\xa1iuo pa\xc5\xbeinimu.\n_START_SECTION_\nTeisingas ketinimas\n_START_PARAGRAPH_\nTeisingas ketinimas (skr. samyak-sa\xe1\xb9\x83kalpa, pali samm\xc4\x81-sa\xe1\xb9\x85kappa) dar gali b\xc5\xabti ver\xc4\x8diamas \xe2\x80\x9eteisingas m\xc4\x85stymas\xe2\x80\x9c, \xe2\x80\x9eteisingas apsisprendimas\xe2\x80\x9c, \xe2\x80\x9eteisingas siekis\xe2\x80\x9c ar net \xe2\x80\x9epastangos, kylan\xc4\x8dios i\xc5\xa1 asmeninio noro keistis\xe2\x80\x9c. \xc5\xa0ioje Kelio gijoje jungiaai tam tikras atsisakymas nuo pasaulio ir atitinkamas pasi\xc5\xa1ventimas dvasiniams dalykams; taip pat \xc4\x8dia \xc4\xafeina \xc5\xbemogaus gera valia, jo pasiry\xc5\xbeimas vadovautis taikumu ir neprievarta (ahimsa).\n_START_SECTION_\nDora\n_START_PARAGRAPH_\nDoros grup\xc4\x97s gijos nusako pagrind\xc4\x85, kuriuo remdamasis budizmo praktikas gali nutraukti siekian\xc4\x8diajam atbudimo nederan\xc4\x8dias mintis ir darbus bei kloti meditavimo pamatus. \xc5\xa0ios grup\xc4\x97s gijos, daugiau nei kit\xc5\xb3 dviej\xc5\xb3, yra nukreiptos \xc4\xaf i\xc5\xa1ori\xc5\xa1kum\xc4\x85, \xc4\xaf kitus bendruomen\xc4\x97s narius.\n_START_SECTION_\nTeisingas kalb\xc4\x97jimas\n_START_PARAGRAPH_\nTeisingas kalb\xc4\x97jimas (skr. samyag-v\xc4\x81c, pali samm\xc4\x81-v\xc4\x81c\xc4\x81), kaip jau ai\xc5\xa1ku i\xc5\xa1 paties pavadinimo, yra kvietimas budizmo praktikui kuo teisingiau naudoti savo \xc5\xbeod\xc5\xbeius: vengti melo, nesantaikos s\xc4\x97jimo, \xc4\xaf\xc5\xbeeidin\xc4\x97jimo, tu\xc5\xa1\xc4\x8dio plep\xc4\x97jimo. Nes kas kalba ties\xc4\x85, tas laikosi tiesos, yra tvirtas, patikimas, neapgaudin\xc4\x97ja kit\xc5\xb3 ir pan.; nes kas nes\xc4\x97ja nesantaikos, tas nesakys, k\xc4\x85 gird\xc4\x97j\xc4\x99s kitur, kad suprie\xc5\xa1int\xc5\xb3 \xc4\x8dia esan\xc4\x8dius \xc5\xbemones su anais, tas stengsis sutaikyti nutolusius ar dar labiau suartinti nenutolusius, tas laikosi santarv\xc4\x97s, kalba santarv\xc4\x99 kurian\xc4\x8dius dalykus ir pan.; nes kas ne\xc4\xaf\xc5\xbeeidin\xc4\x97ja, tas kalba \xc5\xa1velniai, palankiai, tiesiai \xc4\xaf \xc5\xa1ird\xc4\xaf, mandagiai, nieko neu\xc5\xbegaudamas ir pan.; nes kas tu\xc5\xa1\xc4\x8diai neplepa, tas kalba tinkamu laiku, tai kas svarbu, kas atitinka dabartin\xc4\xaf tiksl\xc4\x85 siekiant Dharmos ir pan.\n_START_SECTION_\nTeisingas elgesys\n_START_PARAGRAPH_\nTeisingas elgesys (skr. samyak-karm\xc4\x81nta, pali samm\xc4\x81-kammanta) dar gali b\xc5\xabti ver\xc4\x8diamas \xe2\x80\x9eteisingas veikimas\xe2\x80\x9c, \xe2\x80\x9eteisingi veiksmai\xe2\x80\x9c ir, kaip jau rodo pats pavadinimas, \xc4\x8dia kalbama apie budizmo praktiko geb\xc4\x97jim\xc4\x85 teisingai elgtis kasdieniame gyvenime. Teisingu elgesiu vadinamas vengimas atimti gyvyb\xc4\x99 (ne\xc5\xbeudymas), svetim\xc5\xb3 daikt\xc5\xb3 nesisavinimas (nevogimas) ir neteis\xc4\x97t\xc5\xb3 lytini\xc5\xb3 santyki\xc5\xb3 netur\xc4\x97jimas (susilaikymas nuo svetimavimo ir lytin\xc4\x97s prievartos pasaulie\xc4\x8diams; susilaikymas nuo bet koki\xc5\xb3 lytini\xc5\xb3 santyki\xc5\xb3 vienuoliams)._NEWLINE_Ahimsos, teisingo kalb\xc4\x97jimo ir teisingo elgesio id\xc4\x97jos, kartu pa\xc4\x97mus, sudaro Penkis priesakus, kuriuos priima kiekvienas budistas.\n_START_SECTION_\nTeisingas pragyvenimas\n_START_PARAGRAPH_\nTeisingo pragyvenimo (skr. samyag-\xc4\x81j\xc4\xabva, pali samm\xc4\x81-\xc4\x81j\xc4\xabva) gijoje did\xc5\xbeiausias d\xc4\x97mesys skiriamas taikumui, neprievartai (skr. ahi\xe1\xb9\x81s\xc4\x81). \xc4\x8cia i\xc5\xa1 esm\xc4\x97s \xc4\xaftvirtinama, kad budizmo praktikas turi nesiimti verslo ar u\xc5\xbesi\xc4\x97mimo, susijusio su tiesioginiu ar netiesioginiu kit\xc5\xb3 gyv\xc5\xb3 b\xc5\xabtybi\xc5\xb3 skriaudimu, \xc5\xbealojimu. Tod\xc4\x97l budistas negali \xe2\x80\x9eprekiauti ginklais, svaiginan\xc4\x8diaisiais g\xc4\x97rimais, nuodais; jis negali \xc5\xbeudyti gyv\xc5\xabn\xc5\xb3, negali suk\xc4\x8diauti\xe2\x80\xa6 negali prekiauti svetimu k\xc5\xabnu (vergais) ir savo k\xc5\xabnu (prostitucija)\xe2\x80\x9c. Persp\xc4\x97jama, kad nedera \xc4\xafsigyti turto \xe2\x80\x9eklasta, \xc4\xaftikin\xc4\x97jimais, patarin\xc4\x97jimais, nuvertinimu ir u\xc5\xbedirbti peln\xc4\x85 i\xc5\xa1 pelno\xe2\x80\x9c. Apie visa tai gana pla\xc4\x8diai Buda moko \xc5\xa1eimos galv\xc4\x85 s\xc5\xabtroje \xe2\x80\x9eDighajanu sutta\xe2\x80\x9c (Pali kanonas).\n_START_SECTION_\nSusikaupimas\n_START_PARAGRAPH_\nSusikaupimo, arba proto dvasios ugdymo, gijas sudaro tiesos apie tai, kaip budizmo praktikas turi formuoti savo santyk\xc4\xaf su pasauliu.'